Maa-ameti Maa- ja Ruumiametiks ümberkorraldamisega seonduvalt VVS ja teiste seaduste muutmise

 seaduse eelnõu seletuskirja

 Lisa 3

**Kooskõlastustabel**

|  |  |
| --- | --- |
| **Ettepaneku sisu** | **Seisukoht** |
| **Kultuuriministeerium** |  |
| 1. Eelnõu § 1 p 4, kavandatava Vabariigi Valitsuse seaduse § 10520 – täiendusega lisatakse lõigetesse 7, 8 ja 9 sätted „Kultuuriministeeriumi arhitektuurivaldkonna strateegilise ruumiloome rakenduslike ülesannete täitmise“. Palume need eelnõust välja jätta, kuna praegu ei tulene otseselt ühestki seadusest Kultuuriministeeriumile sellist kohustust. Arhitektuuriteemad on osa planeerimisseaduse ja ehitusseadustiku tõlgendamisest ja kohaldamisest, millest lähtuvalt Kultuuriministeerium täna neid ülesandeid on täitnud.

Kultuuriministeerium toetab eesmärki, et arhitektuurivaldkonna rakenduslikud ülesanded, mida seni on täitnud Kultuuriministeerium koostöös strateegiliste partneritega, saavad edaspidi MARU ülesanneteks ning teeb ettepaneku sätestada need MARU põhimääruses. Soovime selles osas edaspidi teha koostööd. Kultuuriministeerium toetab samuti eelnõu eesmärki, et arhitektuurivaldkond võiks olla edaspidi tugevamalt esindatud ning selleks luuakse MARUsse eraldi töökohad. Kultuuriministeerium kordab varasemat kokkulepet, et Kultuuriministeeriumist ametikohti MARUsse ei liigu, kuid Kultuuriministeerium on valmispanustama Kultuuriministeeriumi eelarvest arhitektuuripoliitika rakendamise eest vastutava eksperdi teenistuskoha loomisesse. | **Arvestatud.**Eelnõus ja seletuskirjas on muudatused tehtud. |
| **Rahandusministeerium** |
| 1. Seletuskirjas on mitmes kohas mainitud kulude võimalikku kokkuhoidu (kontoripinnad), palume lisada seletuskirja esialgne analüüs (hetkeolukord ja indikatiivne kokkuhoiu maht) või vähemalt optimeerimise aluspõhimõtted. Samuti võiks fookusesse võtta sõidukite optimeerimise. Soovitame Maa-ameti baasil loodava MaRu moodustamiseks seada konkreetsed eesmärgid ja mõõdikud, mille alusel hiljem hinnata maa- ja ruumivaldkonna ühendamise protsessi edukust.

Tegevuskohtade optimeerimise osas on seletuskiri segadust tekitav. Mõistetav on, et samas asukohas olevate tegevuskohtade (kontoripindade) arvu vähendatakse ning koondutakse kokku. Samas on seletuskirjas märgitud, et riigiasutuste töökorraldusega seotud mõjud on positiivses seoses ka sotsiaalsete (rahvastik), majanduslike (tööhõive) ja regionaalsete mõjudega, sest pakkudes võimalust töötada Maa- ja Ruumiametis üle Eesti luuakse elanikele eeldused kohapealseks toimetulekuks ning vähendatakse töökoha asukohast tulenevat sundliikumist ning Tallinnasse ja selle lähiümbrusesse elama suundumist.Seega jääb ebaselgeks, kas vaatamata sellele, et täna toimub tegevus 38 tegevuskohas, eksisteerib siiski töökoha asukohast tulenevalt sundliikumise ning Tallinnasse ja selle lähiümbrusesse elama suundumise probleem ning kas selle probleemi lahendamiseks planeeritakse veel üle Eesti töökohti luua?Palume ühtlasi täpsustada, kas ja kuivõrd ümber paiknemised on seotud riigimajade projektiga. | **Arvestatud.**Seletuskiri on täiendatud. Selgitame, et eelnõuga kavandatav Maa-ameti ümberkorraldamise eesmärk ei ole otsene riigieelarve kulude kokkuhoid ega tulude suurendamine. Eesmärk on saavutada seni killustatud valdkondade koostoimes suurem tulemuslikkus ja tõhusam tegevus, sh geoloogiavaldkonnas. Sõidukite arvu ja kasutamise optimeerimise võimalus on vähene. Sõidukite arvu on näiteks Maa-amet võrreldes 2023. aastaga ka juba vähendanud. Esmase analüüsi põhjal võib mõningane kokkuhoid tekkida tulenevalt teenuste ülesest töövoogude terviklikust planeerimisest.Mõõdikute osas märgime, et Maa ja ruumiloome programm 2025-2028 on koostamisel ja Maa- ja Ruumiameti mõõdikud saavad olema seotud mh programmiga (arengukava valdkonnal ei ole). Lisaks uurime Rahandusministeeriumilt nende riigireformi ja avaliku halduse muudatuste rahvusvahelisel praktikal ja analüüsidel põhinevaid soovitusi, millega oleks kõige otstarbekam riigis mõõta sarnaste ümberkorralduste tulemusi (et tulemused oleks ka võrreldavad). Saadud soovitustega arvestame oma edasises tegevuses. Töökoha asukohast tingitud sundliikumist esineb. See ei ole otseselt seotud tegevuskohtade arvuga, vaid pigem tingitud eelkõige atraktiivsete ametikohtade (ja tööandjate) vähesusest piirkondades, juhtimiskultuurist ning harjumusest, kuidas tööd korraldatakse. Hübriidtöö võimaldab täna varasemast veelgi paremini rakendada riigisektoris juba mitmeid aastaid soodustatud kompetentsipõhist värbamist – ametikoht luuakse piirkonda, kus tööks parim sobilik inimene elab. Maa- ja Ruumiamet saab olukorda mõjutada läbi atraktiivseks tööandjaks olemise ja samuti ka läbi oma põhitegevuse – parema keskkond linnas ja maal. Täpsustame, et nendes linnades, kus tulevase Maa- ja Ruumiameti töökohad asuvad riigimajades, jäävad töökohad 01.01.2025 seisuga jätkuvalt riigimajadesse. Seal kus riigimaja on projekteerimisel või rajamisel arvestatakse sellega, et töökohad saaksid viidud rajatavasse riigimajja ning võimalusel lähestikku asuvale tööalale.Nendes asukohtades, kuhu riigimaja planeeritud ei ole, tuuakse töökohad kokku ühele mahu poolest sobilikule pinnale. Eesmärk on vältida olukorda, kus Maa- ja Ruumiamet tegutseks ühes linnas mitmes asukohas. |
| Seletuskirjas on välja toodud hinnangulised MARU loomisega seotud ühekordsed kulud 2024. aastal ning märgitud on, et eeltoodule lisanduvad info- ja kommunikatsioonitehnoloogia valdkonna kulud. Palume seletuskirja lisada vastavate kulude analüüs ning kajastada ka katteallikad. | **Arvestatud.**Seletuskiri on täiendatud. |
| Seletuskirjas on märgitud, et ümberkorraldamisega seoses ei kaasne kokkuhoidu palgakuludes. Märgime, et palgakulud ei saa ka suureneda, seega palume see selgelt seletuskirjas kajastada. | **Teadmiseks võetud.**Lisavahendid on vajalikud, et täita strateegiadokumentides kirjeldatud ootust ruumiloome ülesannete täitmisel. |
| **Justiitsministeerium** |
| 1. **Eelnõu § 1 punktiga 4** täiendatakse Vabariigi Valitsuse seadust (VVS) §-dega 105.20 ja 105.21. Lisatavate sätetega reguleeritakse Maa-ameti ümberkorraldamisega seonduvat. Leiame, et suur osa lisatavatest sätetest ei ole vajalikud, sest kordavad kehtivas õiguses juba olemasolevaid norme.

Nii ei ole meie hinnangul vajalikud lisatava § 105.20 lõiked 2–6, sest need kordavad kehtiva avaliku teenistuse seaduse (ATS) ja töölepinguseaduse (TLS) sätteid. Samuti leiame, et vajalik ei ole eelnõuga lisatava § 105.20 lõige 8, millega reguleeritakse ministeeriumite ning Maa-ameti ametnike ja töötajate volituste ja pädevuse üleminekut. Sama paragrahvi lõikes 7 on reguleeritud valdkonna üleminek ühelt asutuselt teisele. Kuna asutused täidavad ülesandeid ametnike ja töötajate kaudu, ei ole asutuse ülesannete ülemineku kõrval vajalik täiendavalt reguleerida ametnike ja töötajate ülesannete üleminekut. Tähele tuleb aga panna, et kui mõnes õigusaktis on antud volitused konkreetsele ametnikule või töötajatele, tuleb neid sätteid muuta. Üleliigne on ka lisatava § 105.20 lõige 9, millega kehtestatakse Eesti Vabariigi esindamise õigus üleminevate valdkondadega seotud õigussuhetes. VVS § 44 lõike 1 kohaselt on riiki volitatud esindama valitsusasutus või muu riigiasutus seadustest, oma põhimäärusest ja teistest õigusaktidest tulenevate ülesannete täitmisel. Seega läheb ülesannete üleandmisel teisele asutusele sellele asutusele üle ka esindusõigus ja täiendavat sätet esindusõiguse ülemineku kohta vaja ei ole. Ka eelnõuga VVS-i lisatav § 10521 ei ole meie hinnangul vajalik – paragrahvi esimene lõige kordab kehtiva ATS-i ja TLS-i sätteid, teine lõige aga VVS §-i 44. | **Arvestatud osaliselt.**Eelnõust on välja jäetud § 105.20 lõiked 2­6, 8 ja 11 ning § 105.21 lõige 1. Ettepanek jätta eelnõust välja § 105.20 lõige 9 on arusaadav. Kuna aga eelnõu kohaselt toimub nii riigiasutuse üksikute ülesannete kui ka kõigi ülesannete tervikuna üleandmine ja neid ülesandeid antakse üle erinevatele riigiasutustele (lõikega 9 on vahetult seotud lõige 12), siis peame õigusselguse paremaks tagamiseks vajalikuks lõigete 9 ja 12 säilitamist. Paragrahvi 105.20 lõigete 9 ja 12 säilitamise tõttu on eelnõu ühtse ülesehituse järgimiseks vaja erinevate asutuste ümberkorraldamist reguleerida sama täpsusastmega ehk säilitada ka eelnõu § 105.21 lõige 2. See on vajalik, et vältida võimalikke tõlgendusraskusi ja segadust, mis võib tekkida samasuguse õigusliku olukorra erineva täpsusastmega reguleerimisest. Ka 2023. aastal toimunud ministeeriumide ümberkorraldamiseks väljatöötatud Vabariigi Valitsuse seaduse muutmise seaduses on analoogset sätet siiski vajalikuks peetud. |
| 1. Eelnõu § 1 punktiga 4 lisatava VVS § 10520 lõike 11 osas juhime tähelepanu, et töötajad saavad täita vaid selliseid ülesandeid, mis ei kujuta endast avaliku võimu teostamist. Seega tuleb ka Maa-ameti geoloogia-alase tegevuse korraldamisega seotud ülesannete üleandmisel jälgida, et avaliku võimu teostamisega seotud ülesanded antakse üle ametnikele, mitte töötajatele.
 | **Arvestatud.**Samas märgime, et haldusülesande eraõiguslikule juriidilisele või füüsilisele isikule täitmiseks volitamise (halduskoostöö seaduse kohaselt) või seaduse alusel valitsusasutuste hallatavale riigiasutusele täidesaatva riigivõimu teostamise õiguse andmise (Vabariigi Valitsuse seaduse kohaselt) puhul on õiguslikult reguleerimata ja täpsemalt käsitlemata see, kuidas on sellise õiguse saanud eraõiguslikul isikul või hallataval riigiasutusel üldse võimalik neid ülesandeid täita, kui see saab toimuda üksnes ametnike kaudu. Nii eraõiguslikul isikul kui ka hallataval riigiasutusel on Regionaal- ja Põllumajandusministeeriumile teadaolevalt võimalik kehtivate seaduste kohaselt sõlmida üksnes töösuhteid. Avaliku teenistuse seadus määratleb aga ammendavalt (§ 6 lõige 2) need ametiasutused, mille koosseisus olevale ametikohale on võimalik nimetada ametnik. Avaliku teenistuse seadus ei näe ette võimalust, et ametnikuks saab olla või ametnikuks saab lugeda eraõigusliku isiku või hallatava riigiasutuse töötaja. Kuna tänase praktika kohaselt on erinevaid avaliku võimu teostamise ülesandeid eespool mainitud seaduste kohaselt jätkuvalt võimalik volitada või anda ja on ka volitatud või antud täitmiseks nii eraõiguslikele isikutele kui ka valitsusasutuse hallatavatele riigiasutustele, siis ei ole kehtiva õiguse kohaselt õiguslikult võimalik saavutada olukorda, et selliseid eraõiguslikele isikutele või valitsusasutuse hallatavatele riigiasutustele täitmiseks volitatud või antud avaliku võimu teostamise ülesandeid täidavad ametnikud, mitte töötajad. |
| 1. Eelnõu § 14 (maapõueseaduse (MaaPS) muutmine) – eelnõuga võimaldatakse kliimaministril edaspidi volitada Kliimaministeeriumi valitsemisalas olevat geoloogia-alase pädevusega riigiasutust lubade andmiseks, sh sellisteks tegvusteks, mis mõjutavad maapõue seisundit ja kasutamist.

Märgime, et vastavalt VVS § 43 lõikele 1 ei saa avaliku võimu teostamine olla valitsusasutuse hallatava riigiasutuse põhiülesanne. Avalikku võimu teostavad ametnikud, kellel on usaldussuhe ametiasutusega ning kellele on teenistusse asumiseks ja avaliku võimu teostamiseks seatud seadusega teatud piirangud ja nõuded nagu nt kodakondsuse, hariduse ja keelenõue; ametnikku ei saa võtta teenistusse, kui teda on karistatud tahtlikult toimepandud kuriteo eest või kui teda on karistatud tahtliku riigivastase kuriteo eest, olenemata karistusandmete kustutamisest. Töötajate puhul selliseid piiranguid ei ole. Peame oluliseks, et riigi seisukohalt oluliste tegevuste load väljastataks isikute poolt, kellel on eriline usaldussuhe ametiasutusega. | **Teadmiseks võetud.** Tegemist ei ole, vähemalt suures osas, riigi seisukohast oluliste tegevuste lubadega, need ei ole üldse tegevusload otseses mõttes, nagu seletuskirjas ka sai selgitatud, vaid tuginevad ainult varuhinnangule, v.a üks koht - § 14 lg 2 p 3 – mis eeldab alternatiivide kaalumist, milles kas otsustaja või sisendi andja võiks olla KLIM, samas praegu seaduses pakutud lahendus seda võimaldabki. |
| 1. Palume arvestada ka käesoleva kirja lisades esitatud eelnõu ja seletuskirja failis jäljega tehtud normitehniliste ja eelnõu mõjuanalüüsi kohta tehtud märkustega.
 | **Arvestatud.**Eelnõus ja seletuskirjas on muudatused tehtud. |
| **Kliimaministeerium**  |
| 1. Kooskõlastamisele esitatud Maa- ja Ruumiametiks ümberkorraldamisega seonduvalt Vabariigi Valitsuse seaduse ja teiste seaduste muutmise seaduse eelnõu ei sisaldanud regionaalministri ja kliimaministri kokkulepet viia maakonna- ja riigi eriplaneeringu (edaspidi vastavalt MP ja REP) koostamise korraldamine Maa- ja Ruumiametisse (edaspidi MaRu). Peame vajalikuks sätestada eelnõuga seaduse tasemel MP ja REP-ide koostamise korraldajana MaRu koos kokkulepitud eranditega.

17.05.2024 esitas Regionaal- ja Põllumajandusministeerium (edaspidi RePõM) täiendava ettepaneku MP ja REP koostamise korraldamise osas. Ettepanekus täiendati planeerimisseaduse muudatusettepanekut sätetega, mille kohaselt planeeringu koostamise korraldajaks on endiselt RePõM, ning planeeringu sisuliseks koostajaks ja menetlejaks MaRu. Põhimõtteliselt toetame lahendust, et MP ja REP koostamise korraldamise ülesannete jaotus on reguleeritud seaduse tasandil. Täpsem regulatiivne lahendus vajab veel analüüsi ja arutelu, et hinnata, kas ministrite tasandil saavutatud kokkuleppeid on piisavalt arvesse võetud. Eelistame õigusselget lahendust, mille kohaselt MaRu määratakse vastavate planeeringute koostamise korraldajaks. | **Teadmiseks võetud.** |
| 1. Seletuskirjas puudub seaduseelnõu terviklik finantsmõjude hinnang. Kõik ressursside siiretega seotud asjaolud peavad olema selged ja vastavad summad seletuskirja finantsmõjude peatükis esitatud. Seletuskirjas on toodud MaRu-sse liikuvate teenuste eelarve, kuid puudub nt hinnang KLiM-i valitsemisalasse liikuvate ülesannete ressursivajadusele ja eelarvelisele maksumusele. Samuti on asjakohane esitada eelarvemõju ka majandusliku sisu vaatega. Seletuskirja tuleb viidatud andmetega täiendada.
 | **Arvestatud.**Kliimaministeeriumi valitsemisalasse liikuvate ülesannete eelarve on seletuskirja lisatud.Täpsustame, et eelnõu seletuskirjas oli toodud Maa- ja Ruumiametisse liikuvate teenuste eelarve kõikide teiste teenuste kohta välja arvatud Kliimaministeeriumist liikuva teenuse kohta. Kliimaministeeriumi teenuse osas on siiani märge täpsustamisel ning seda põhjusel, et Kliimaministeerium ei ole esitanud vajalikke andmeid. Lisame, et finantsteemade arutelu liigub riigieelarve protsessiga samas graafikus ning arutelud detailide üle jätkuvad.  |
| 1. Üldine põhimõte funktsioonide MaRusse üle viimisel on, et ameti- ja töökohtadega koos viiakse MaRu baaseelarvesse üle ka ameti- ja töökohtade palgafond, ameti- ja töökohtadega seotud majandamiskulud ja ressurss tugiteenuste osutamise võimaldamiseks. Sama põhimõte peaks kohalduma ka ülesannete liigutamisel tänasest Maa-ametist välja, kuid seda ei ole hetkel nii rakendatud. Kliimaministeerium ei saa sellise lähenemisega nõustuda, kuna ka need vahendid on seotud üle antava ülesandega ja vajalikud selle täitmiseks.

Näiteks geoloogiaga seotud ülesannete üle andmisega seoses on seletuskirjas üle tulevana mainitud vaid seitsme ametikoha palgafond, seletuskirja kohaselt ei ole üle anda planeeritud ameti- ja töökohtadega seotud majandamiskulusid ega ressurssi tugiteenuste osutamise võimaldamiseks, samuti ülesandega seotud projektipõhiseid eraldisi (vt ka järgmine punkt).  | **Teadmiseks võetud.**Oleme seletuskirja koostamisel lähtunud ministrite kokkuleppest, milleks oli seitsme ametikoha palgafondi üle andmine. Kuna antud juhul on üleandmisel ülesanded, mida Kliimaministeerium on pidanud dubleerivaks tegevuseks, siis on seletuskirjas kajastatu korrektne ning kooskõlas ministrite kokkuleppega.  |
| 1. Juhime tähelepanu asjaolule, et seoses geoloogiaga seotud ülesannete üle andmisega peavad Maa-ametist üle tulema kõik spetsiifilist pädevust nõudvate ülesannete täitmiseks ette nähtud vahendid.

Elektrituruseaduse ja teiste seaduste muutmise seaduse ( vastu võetud 15.02.2023) raames jõustus maapõueseaduse muudatus, kus nähakse ette maardlate aladele tähtajaliste taastuvenergia ehitiste ja seonduva taristu rajamise võimalus. Uute menetluste läbiviimiseks ja uute põhimõtete rakendamiseks peeti vajalikuks luua perioodiks 2023-2027 üks täiendav peaspetsialisti ametikoht Maa ameti geoloogia osakonda, kuna see funktsioon pidi paiknema maavarade registri juures. Sisuliselt tugines see Eesti Geoloogiateenistuse kompetentsile. Nimelt võib alates 17.03.2023 maapõueseaduse (edaspidi MaaPS) § 14 lõike 21 punktist 3 tulenevalt Majandus- ja Kommunikatsiooniministeerium (praegu Kliimaministeerium) või volitatud asutus lubada taastuvenergia ehitise ehitamist maavarade maardla alal ning ministeeriumi nõusoleku korral võib seda teha tähtajaliselt kuni 35 aastaks.Sellise ülesande täitmisel tegutses Maa-amet volitatud asutusena, aga vastavalt kokkuleppele Majandus- ja kommunikatsiooniministeeriumiga, arvestas Maa-amet kooskõlastamisel MaaPS-i § 14 lõike 21 punktis 3 nimetatud Majandus- ja Kommunikatsiooniministeeriumi nõusoleku andmisel Eesti Geoloogiateenistuse esitatud seisukohtadega. Selle jaoks eraldati Maa-ameti eelarvesse RRFist aastateks 2023-2027 eelarvelised vahendid (RePower projektist tööjõukulu 138 128 eur (vahendid kuni 31.03.2026)). Vajalik on selgus, kas see tööjõukulu on Eesti Geoloogiateenistusele üleantavates vahendites. Need vahendid on seotud Eesti Geoloogiateenistusse üle antava ülesandega ja neid on hinnatud ülesande täitmiseks vajalikena, mistõttu on vajalik need Eesti Geoloogiateenistusele üle anda. Nagu eespool rõhutatud, peab seletuskiri sisaldama selget infot üle antavate vahendite kohta. | **Arvestatud.**Seletuskirja on täiendatud. |
| 1. Seletuskirja punktis 6.1 on kirjas, et „Ameti- ja töökohtadega koos viiakse MaRu baaseelarvesse üle ka /…/ ressurss tugiteenuste osutamise võimaldamiseks“. Siinkohal oleks vajalik täpsustada, kas lisaks baaseelarvele (ehk RE püsikuludele) lähevad MaRusse üle ka ühekordsed toetused (ehitisregistri ja RRF vahendid, SF toetused jne)
 | **Arvestatud.**  |
| 1. Palume muuta eelnõukohase seadusega kehtestatavaid Vabariigi Valitsuse seaduse § 10520 lõikeid 7, 8 ja 9 ning asendada igas lõikes lauseosa „ehitisregistriga seotud ülesannete“ lauseosaga „ehitisregistriga seotud rakenduslike ülesannete“.

Eeltoodust johtuvalt palume täiendada ka seletuskirja iga lõike osas järgmise selgitusega:“Kliimaministeeriumist liikuva ehitisregistri rakenduslike ülesannete all peetakse silmas eelkõige ehitisregistri põhimääruse § 4 lõikes 3 toodud ülesandeid. Kliimaministeeriumile jääb endiselt poliitika kujundamise roll ehk strateegiliste otsuste langetamine ja registriga seotud õigusloome sh põhimääruse ja muude registrit puudutavate õigusaktide koostamise pädevus. Muuhulgas jäävad ka ehitisregistrit puudutavad IT investeeringud KLiM-i haldusalasse või vastava täiendava kokkuleppe korral teenuste äriomaniku juurde ehk MaRu-sse.“Muudatus on vajalik selleks, et ei tekiks hilisemalt segadust, kes on pädev asutus ehitisregistriga seonduvate õigusaktide koostamiseks, sest KliM annab ära vaid rakenduslikud ülesanded, mis on kirjeldatud ehitisregistri põhimääruse § 4 lõikes 3. Ministeerium jätkab endiselt valdkonna poliitika kujundamist, mis hõlmab endas nii strateegiliste otsuste tegemist registri osas, sh arenduste suunamist, ja õigusloome kujundamist. Kuna äriomaniku rollijaotus vajab täpsustamist, siis tuleb saavutada ka kokkulepe selles osas, millisesse asutusse IT investeeringute eelarve viiakse. | **Arvestatud.** |
| 1. Paragrahvis 9 (looduskaitseseaduse muutmine) on sõnastuses sõna “tehtud” kordus, seega palume paragrahvi tekst sõnastada järgmiselt:

“Looduskaitseseaduse § 91 täiendatakse lõikega 25 järgmises sõnastuses: „(25) Enne 1. jaanuari 2025. a käesoleva seaduse § 10 lõigete 1 või 6 alusel tehtud otsuses olev viide maainfosüsteemile domeeninimega www.maaamet.ee loetakse viiteks maainfosüsteemile domeeninimega www.maaruum.ee.“.”; | **Arvestatud.**  |
| 1. Palume täiendada paragrahvi 14 (maapõueseaduse muutmine) punktiga 5 järgmiselt:

„5) paragrahv 21 lõikes 3 asendatakse sõnad „valdkonna eest vastutav minister“ tekstiosaga „riigiasutus, kelle ülesandeks on riigi geoloogiaalase pädevuse tagamine“ vastavas käändes.“;Palume seletuskirja täiendada sätte selgitusega järgmiselt:„Punktiga 5 muudetakse maapõueseaduse § 21 lõiget 3, mis reguleerib maavarade registrisse kandmist teiste maavarade osas kui järvelubja, järvemuda, meremuda, kruusa, liiva, lubjakivi, dolokivi, savi ja turvas (seega peamiselt põlevkivi). Muudatusega antakse kõikide maavarade registrikande tegemine maavarade registripidajale (edaspidi Eesti Geoloogiateenistus). Sellisel juhul on maavaravarude registrikandmise pädevus ühes asutuses, kelle ülesandeks on riigi geoloogiaalase pädevuse tagamine“. | **Arvestatud.** |
| 1. Palume täiendada paragrahvi 14 (maapõueseaduse muutmine) punktiga 6 järgmiselt:

 „6) paragrahvi 25 lõige 2 tunnistatakse kehtetuks.“;Palume seletuskirja täiendada sätte selgitusega järgmiselt:„Punktiga 6 tunnistatakse kehtetuks säte, mille kohaselt tuleb muude varade kui järvelubja, järvemuda, meremuda, kruusa, liiva, lubjakivi, dolokivi, savi ja turvas, geoloogilise uuringu aruanne esitada maavarade registri vastutavale töötlejale ja Kliimaministeeriumile. Kuna aruanne esitatakse ka § 25 lõike 1 alusel maavarade registri vastutavale töötlejale, siis seda sätet vaja ei ole. Kliimaministeeriumile saab aruande esitamise korraldada töö korras, saates § 21 lõikes 2 nimetamata kivimi, setendi, vedeliku või gaasi kohta maavarade registrikande otsus teadmiseks. | **Arvestatud.** |
| 1. Palume eelnõu § 14 punktist 4 jätta välja lauseosas „§ 25 lõigetes 1, 2 ja 4“ viide lõike 2 muutmisele, kuna § 25 lõige 2 tunnistatakse kehtetuks.
 | **Arvestatud.** |
| 1. Seletuskirjas tuleks selguse tagamiseks täpsustada, milliseid ülesandeid on mõeldud „Rahandusministeeriumist Kliimaministeeriumile osutatavate riigi hoonestamata kinnisvara hooldamise ülesannete“ all.
 | **Arvestatud.** Ülesanded on seletuskirja lisatud. |
| 1. Juhime tähelepanu, et seletuskirja punktis 6.1 ei ole selge lõplik MaRu ametnike/töötajate arv. Seletuskirjas on selgitatud „MaRusse koonduvaid ülesandeid täidavad seni erinevates asutustes kokku 407 teenistujat ning neist 302 töötavad Maa-ametis. Põhitegevusega seotud ameti- ja töökohti viiakse Põllumajandus- ja Toiduametist üle 65, Regionaal- ja Põllumajandusministeeriumist 20 ja Kliimaministeeriumist 19.“ Seega 105 teenistujat peaks selle lõigu kohaselt tulema mujalt kui MaRust, kuid viidatud Põllumajandus- ja Toiduametist, Regionaal- ja Põllumajandusministeeriumist ja Kliimaministeeriumist üle tulevate töötajate arv annab kokku 104.
 | **Teadmiseks võetud.**Selgitame, et arv 407 kajastab teenistujate arvu, kes Maa- ja Ruumiametisse koonduvaid ülesandeid praegu täidavad. Maa- ja Ruumiametisse viiakse lisaks 104 teenistujale üle ka ülesandeid, millega ei kaasne teenistuja üle viimine.  |
| 1. Palume seletuskirja lisa 1 (Vabariigi Valitsuse määruste kavandid) täiendada ka Vabariigi Valitsuse 29. juuni 2023. a nr 2023. a määrusega nr 71 „Kliimaministeeriumi põhimäärus“ järgmiselt:

„4) Vabariigi Valitsuse 29. juuni 2023. a nr 2023. a määruse nr 71 „Kliimaministeeriumi põhimäärus“ muutmineMäärus kehtestatakse Vabariigi Valitsuse seaduse § 42 lõike 1 alusel.**§ 1. Määruse muutmine**Vabariigi Valitsuse 29. juuni 2023. a nr 2023. a määruse nr 71 „Kliimaministeeriumi põhimäärus“ paragrahvi 22 lõike 2 punkt 2 muudetakse ja sõnastatakse järgmiselt:„2) ehituse ja elukeskkonna osakonna põhiülesanded on ehitus- ja elamuvaldkonna ning elukeskkonna poliitika kujundamine ja elluviimise korraldamine, sealhulgas läbi e-ehituse platvormi ja ehitisregistri;”.**§ 2. Määruse jõustumine**Määrus jõustub 1. jaanuaril 2025. a.“. | **Arvestatud.** Seletuskirja lisa 1 on kavandiga täiendatud. |
| 1. RePõMi põhimääruses tuleks reguleerida MaRu tegevust suunavate ministrite ja asekantslerite nõukodade pädevus, õigused ja kohustused. Leiame, et üldine komisjonide moodustamise volitusnorm põhimääruses ei ole selleks piisav, kuna ei anna piisavat selgust.
 | **Teadmiseks võetud.**Maa- ja Ruumiametisse koonduvad osapooled on teemat korduvalt arutanud. Ministri käskkirja kavandid on osapooltele andud ka vajaliku selguse. Lisaks oleme leppinud kokku, et moodustame need kaks poliitikatasandi koostööd koordineerivat kogu lähiajal. |
| 1. Kuna MaRu-sse koonduvad mitme erineva valitsemisala rakenduslikud ülesanded, tuleb MaRu põhimääruses läbivalt tugevamalt esile tuua, et otsustuspädevus ja poliitika kujundamine valdkonna eest vastutava ministeeriumi käes. Näiteks MaRu põhimääruse kavandi (seletuskirja lisa 2) § 7 lõike 1 punkt 4 räägib infosüsteemide arendamisest vastavalt ministeeriumi (kelle all tuleb § 1 lõikest 1 tulenevalt mõista RePõM-i) antud ülesannetele, kuid sätet tuleb muuta nii, et teise ministeeriumi valitsemisala infosüsteemi arendamisel tuleks lähtuda vastava ministeeriumi antud suunistest.

Palume tagada, et MaRu põhimäärusest tuleneks selgelt, et MaRu peadirektor peab lähtuma ministrite koja poolt kokku lepitud tulemusleppest.Lisaks märgime, et seni ei ole arutatud küsimust, milline ministeerium valmistab ette Vabariigi Valitsuse määruste muutmise määruse seoses Maa-ameti Maa- ja Ruumiametiks ümberkorraldamisega seonduvalt Vabariigi Valitsuse seaduse ja teiste seaduste muutmise seaduse eelnõuga. Teeme siinkohal ettepaneku, et valdkondlike ministeeriumite sisendite põhjal valmistab Vabariigi Valitsuse määruste muutmise määruse ette ja esitab Vabariigi Valitsuse istungile RePõM. | **Teadmiseks võetud**Selgitame, et põhimääruse kavand on kompromiss, mis on koostatud Maa- ja Ruumiametisse koonduvate osapoolte koostöös (sh Kliimaministeeriumi esindajad). Nõustume, et seni ei ole veel täpsemalt arutatud ja kokku lepitud, kes valmistab ette ja esitab Vabariigi Valitsuse istungi päevakorda võtmiseks selle seaduse eelnõu rakendusaktiks oleva Vabariigi Valitsuse määruste muutmise määruse eelnõu.Ettepanekut kaaludes leiame siiski, et kasutada võiks 2023. aastal ministeeriumide ümberkorraldamisel kasutatud praktikat, et iga ministeerium valmistas ette ja esitas Vabariigi Valitsuse istungi päevakorda enda valdkonna, sh ülemineva valdkonna, Vabariigi Valitsuse määruste muutmise määruse eelnõu. Selliselt oli tagatud eelnõu menetlemine algusest lõpuni selle valdkonna asjatundjate poolt ja erinevate valdkondade puhul kerkida võivatest probleemidest tekkivad viivitused ei takista ülejäänud valdkondades vajalike muudatuste tegemist. |
| **Eesti Arhitektide Liit** |
| 1. “Regionaal- ja Põllumajandusministeeriumi põhimäärus“ muudatused *3) paragrahvi 13 lõike 2 punkt 13 sõnastatakse järgmiselt:„13) ruumilise planeerimise osakonna põhiülesanne on suunata ja koordineerida üleriigilist planeerimisalast tegevust ning töötada välja oma valdkonna strateegilised dokumendid ja juhendid ruumilise arengu põhimõtete ja suundumuste kujundamiseks;“.*

EALi seisukoht:Näeme dubleerimist Maa- ja Ruumiameti (MaRu) ning Regionaal- ja Põllumajandusministeeriumi põhimääruses sõnastatud ruumilise planeerimise osakonna ülesannetes. Üleriigiline planeerimine ja planeerimisvaldkonna strateegiliste dokumentide välja töötamine ja valdkonna suundumuste kujundamine peab olema MaRu pädevuses.MaRu põhimääruses on sisuliselt sama ka kirjas: *“§ 7. Ameti ülesanded 6) analüüsib §-s 6 nimetatud tegevusvaldkondades olukorda riigis ning osaleb oma tegevusvaldkonnaga seotud poliitika, strateegia, rahvusvahelise arengudokumendi ja projekti väljatöötamisel ja elluviimisel;”* Seletuskirjas on MaRu loomise põhjendus järgmine: *“Aastatel 2017-2018 Riigikantselei juures tegutsenud ruumiloome ekspertrühm jõudis seisukohale, et ruumipoliitika riigiasutuste vahelist killustatust tuleb vähendada ja tegi ettepaneku tuua eri ministeeriumites laiali olevad kompetentsid ühte üksusesse. Selle töö põhjal alustati ettevalmistusi Maa- ja Ruumiameti kui nn ühendameti loomiseks ning 2020. aastal valmis „Maa-, regionaal- ja planeeringute valdkonna ühendameti moodustamise analüüs“, mille põhjal tegi riigihalduse minister valitsusele ettepaneku ühendameti moodustamiseks.”* Peame seda eesmärki ainuõigeks. Kuna eesmärk on dubleerimist ja killustamist vähendada, siis tuleb nii ka toimida. | **Arvestatud osaliselt.**Seletuskiri on täiendatud. Oleme ülesandeid analüüsinud ja hoolikalt jälginud, et dubleerimist ei tekiks. Üleriigiline planeerimine ja valdkonna suundumuste kujundamine on osa poliitika kujundamisest ja poliitika kujundamise ülesanne on ministeeriumi täita. Maa- ja Ruumiamet osaleb planeerimisvaldkonna dokumentide välja töötamises ja valdkonna suundumuste kujundamises. Ruumilise planeerimise osakonna ülesannetest liiguvad lisaks eeltoodule 1.01.2025 Maa- ja Ruumiametisse üle järgnevad ülesanded: 1) korraldada ruumilise planeerimise ühtsete infosüsteemide arendamist; 2) anda planeerimisseaduse alusel heakskiit kohaliku omavalitsuse üksuseplaneeringule; 3) nõustada kohaliku omavalitsuse üksust planeeringu küsimuses.Alates 01.01.2026 viib riigi eriplaneeringute ja maakonnaplaneeringute koostamisega seotud toiminguid läbi Maa- ja Ruumiamet. Nimetatud planeeringute Vabariigi Valitsuse otsused valmistab ette Regionaal- ja Põllumajandusministeerium. Erandiks on need maakonna ja riigi eriplaneeringud, mille kehtestamise tähtaeg saabub kehtivate lepingute järgi 2026. aasta vältel, nende planeeringute koostamisega seotud toimingud teeb Regionaal- ja Põllumajandusministeerium. |
| 1. Maa- ja Ruumiameti põhimäärus *§ 10. Peadirektori asetäitja*

EALi seisukoht: MaRu ei vaja peadirektori ametikohale lisaks peadirektori asetäitjat, sest selle ametikoha olemasolu teeb otsustamisahelad veelgi pikemaks. Struktuuriüksused peavad alluma otse peadirektorile – nii jõuavad ruumivaldkonna otsused suurema tõenäosusega ka päriselt lahendusteni, mitte ei närbu ministeeriumi hierarhiapüramiidis. | **Teadmiseks võetud.**Selgitame, et tegu on põhimääruse kavandiga. Oleme Maa- ja Ruumiametisse koonduvate osapoolte esindajatega leppinud kokku, et ametisse asuval peadirektoril peab olema võimalik kujundada struktuuri. Struktuur on juhtimisvahend ja seda peab peadirektor saama ise määrata, et saavutada ametile seatavad eesmärgid parimal moel. Täpsustame, et Maa- ja Ruumiamet on valitsusasutus ja asutusesisesed otsused ei käi läbi ministeeriumi. |
| 1. Maa- ja Ruumiameti põhimäärus § 20. Kohalike omavalitsuste planeeringute heakskiitmise büroo

EALi seisukoht: Kohalike omavalitsuste planeeringute heakskiitmise büroo peab kuuluma strateegilise ruumiloome osakonna struktuuri. | **Mittearvestatud.**Oleme viidatud teemat põhjalikult arutanud ja erinevaid lahendusi struktuuri puhul kaalunud. Kahjuks ei ole ettepanek teostatav, sest kohalike omavalitsuste planeeringutele heakskiidu andmise ülesanne peab olema selgelt eristatud ja lahus teistest planeeringutega seotud ülesannetest. Seetõttu on tehtud valik põhimääruse kavandis oleva lahenduse kasuks. |
| **Eesti Planeerijate Ühing** |
| 1. Ühing on seisukohal, et ruumilise planeerimise rakenduslike ülesannete üleviimine Regionaal- ja Põllumajandusministeeriumist Maa- ja Ruumiametisse on õigustatud. Näeme ühendameti eesmärgina ruumilise planeerimise poliitika rakendamist elukeskkonna-, liikuvuse ja merenduse tulemusvaldkonna eesmärkide saavutamiseks (eelnõu seletuskiri tabel 1, lk 21). Samas peame oluliseks ruumilise planeerimise poliitika kujundamise (üleriigilise planeeringu koostamine ja selle tegevuskava elluviimise jälgimine, õigusloome, valdkonna arengu suunamine) säilimist Regionaal- ja Põllumajandusministeeriumis. Maa- ja Ruumiamet ei oleks rakendusasutusena võrdne partner teistele ministeeriumitele, samuti jääks puudulikuks poliitika kujundamiseks vajalik koostöö Riigikogu, Riigikantselei jt ametiasutustega, samuti rahvusvahelises koostöös riigi esindamine, mis eeldab samaväärsete institutsioonide esindatust.
 | **Teadmiseks võetud.**Selgitame, et poliitikakujundamise ülesannet ei ole kavas Maa- ja Ruumiametisse viia, sest poliitika kujundamine on ministeeriumi ülesanne. |
| 1. Maa- ja Ruumiameti põhimääruse eelnõus (edaspidi määruse eelnõu) sätestatakse § 12 ameti struktuuriüksused, kus on loetletud osakonnad ja punktis 8 kohalike omavalitsuste planeeringute heakskiitmise büroo, § 20 järgi kuulub büroo kesksete teenuste osakonda, kus toimub muuhulgas raamatupidamise korraldamine, personalitöö, haldustegevus, arhiivitöö, kommunikatsioon, sisekontroll. Büroo ülesandeks on nõustada kohaliku omavalitsuse üksuse planeeringu koostamise ja õigusaktile vastavuse küsimuses ning anda planeerimisseaduse alusel kohaliku omavalitsuse üksuse planeeringule heakskiit.

Planeeringute senini üheks peamiseks probleemiks on planeeringute taandamine pelgalt menetlusprotsessiks ning süsteemi sisulise arendamise puudumine. Edaspidi tuleb neid protsesse ühildada, luues ka tugevama sidususe kohaliku ja riigi tasandi planeeringute vahel. Omavalitsuste nõustamisega tegeleb nii nimetatud büroo kui strateegilise ruumiloome osakond, jääb selgusetuks, miks on sama teema nõustamine pandud erinevatesse struktuuriüksustesse, arvestades, et sihtgrupp on sama. Omavalitsuste nõustamine on jaotatud mitmete osakondade vahel, mis ei soodusta omavalitsuste puhul planeeringute ja planeeringu protsesside terviklikku käsitlemist, mis oli ameti loomise üks eesmärke. Ühing teeb ettepaneku ruumilise planeerimisega tegelevad struktuuriüksused viia ühisesse osakonda. | **Teadmiseks võetud.**Selgitame, et tegu on põhimääruse kavandiga. Oleme Maa- ja Ruumiametisse koonduvate osapoolte esindajatega leppinud kokku, et ametisse asuval peadirektoril peab olema võimalik kujundada struktuuri. Struktuur on juhtimisvahend ja seda peab peadirektor saama ise määrata, et saavutada ametile seatavad eesmärgid parimal moel. Oleme viidatud teemat põhjalikult arutanud ja erinevaid lahendusi struktuuri puhul kaalunud. Kahjuks ei ole ettepanek teostatav, sest kohalike omavalitsuste planeeringutele heakskiidu andmise ülesanne peab olema selgelt eristatud ja lahus teistest planeeringutega seotud ülesannetest. Seetõttu on tehtud valik põhimääruse kavandis oleva lahenduse kasuks. |
| 1. Määruse eelnõu § 13 sätestatakse strateegilise ruumiloome osakonna põhiülesanded, milleks on: 1) osaleda riigi ruumilise arengu suunamises ning strateegiate elluviimises; 2) mõtestada riigi üldised huvid ruumis; 3) nõustada kohalikke omavalitsusi, riigiasutusi ja -ettevõtteid ühiskonna liikmete vajadusi ja huve arvestava demokraatliku, pikaajalise, tasakaalustatud ruumilise arengu, maakasutuse, kvaliteetse elu- ning ehitatud keskkonna kujundamisel, sh ruumilise visiooni loomisel, ruumianalüüside ja konsultatsioonilepingute lähteülesannete koostamisel ja GIS küsimustes;

4) viia läbi või korraldada ruumipoliitika kujundamiseks või rakendamiseks vajalikke uuringuid ja analüüse; 5) edendada riigiasutuste, esindusorganisatsioonide ja kohalike omavalitsuste horisontaalset koostööd ruumiloome valdkonnas; 6) edendada teadlikkust ruumivaldkonnas läbi nõustamise, koolituste korraldamise, kaasamise ja rahvusvahelise ruumialase teadmiste ja arengusuundade levitamise.Ühingu ettepanek on selgelt formuleerida osakonna ülesanded. Me võime vaid eeldada, et osakond tegeleb ruumilise planeerimisega, kuid seda ei ole kusagil ülesandena sätestatud. Regionaal- ja Põllumajandusministeeriumist tuleb üle riigi tasandi planeeringute (eriplaneering ja maakonnaplaneering) koostamine, mida ei ole ülesandena samuti sätestatud. Selgusetuks jääb ka punkti 2 tegelik sisu riigi üldiste huvide mõtestamises ning mille poolest erineb see poliitika kujundamisest, millega tegeleb ministeerium. “Maa- ja ruumipoliitika elluviimise kontseptsioonis” (2023) on defineeritud ruumilist planeerimist kui tegevust, millel on konkreetne tulem ehk planeering ning ruumiloomet kui protsessi.[[1]](#footnote-2) Osakonna tegevuses peaks meie hinnangul olema selge eesmärk ja tulem, mitte keskendumine ainult protsessile või kommunikatsioonile (nõustamine, teadlikkuse tõstminekoostöö koordineerimine vms) ja see peaks kajastuma ka põhiülesannetes.Ühingu hinnangul tuleb kindlasti täpsustada osakonna ülesandeid ja tuua selgelt välja, milline üksus hakkab tegelema ruumilise planeerimisega. Võrreldes teiste ameti osakondade ülesannetega on ruumiloome osakonna ülesanded väga ebamäärased ja pigem deklaratiivsed – edendamine ja mõtestamine. Arvestades, et osakond on uus, vajab ülesannete formuleerimine koostööd ja kokkulepet ka sihtgruppidega sh omavalitsustega. Palume eelnõus ka täpsustada, mis on strateegiline ruumiloome. Varasemalt ei ole seda terminina kontseptsioonis kajastatud. Meie hinnangul peab strateegiline tasand olema ministeeriumis ning rakenduslik loodavas ametis, mistõttu teeme ettepaneku nimetada osakond ruumiloome ja planeeringute osakonnaks.Ülesanded antakse loodavale ametile küll planeerimisseaduse muutmisega üle, kuid seda muudatust ei kajasta ameti põhimäärus.Ühing palub end kaasata ameti ülesannete täpsustamisse, et tagada rakendusüksuse praktiline toimivus, lähtudes sihtgruppide vajadustest.  | **Teadmiseks võetud.**Selgitame, et põhimääruses kirjeldatakse ülesandeid põhiülesannete tasemel. Ülesannete täpsem määratlemine toimub osakonna põhimääruses.  |

1. [maru-kontseptsioon-2023.pdf (agri.ee)](https://www.agri.ee/sites/default/files/documents/2024-04/maru-kontseptsioon-2023.pdf) [↑](#footnote-ref-2)